দাঁতভাঙ্গা সীমান্তে বিএসএফের ধাওয়ায় গরু ব্যবসায়ী নিহত
কুড়িগ্রামের রৌমারী উপজেলার দাঁতভাঙ্গা সীমান্তে ভারত থেকে গরু পাচারের সময় ভারতীয় সীমান্ত বাহিনী বিএসএফের ধাওয়া খেয়ে জিঞ্জিরাম নদীতে লাফ দিয়ে খয়বর হোসেন (৪৮) নামের এক বাংলাদেশি গরু ব্যবসায়ী নিহত হয়েছেন। 







নিহত খয়বর উপজেলার দাঁতভাঙ্গা ইউনিয়নের হরিণধরা গ্রামের নজির তেলির ছেলে।




রৌমারী থানার ওসি আবু মো. দিলওয়ার হাসান ইমাম বলেন, আমরা বিজিবির কাছ থেকে লাশটি পেয়ে রৌমারী থানায় নিয়ে এসেছি। 
সংশ্লিষ্ট এলাকার মেম্বার মিজানুর রহমান জানান, বুধবার ভোররাতে উপজেলার দাঁতভাঙ্গা ইউনিয়নের দাঁতভাঙ্গা সীমান্তের ১০৫৭ আন্তর্জাতিক পিলারের কাছে গরু আনতে যান ১০-১২ জন বাংলাদেশি গরু ব্যবসায়ী। 
এ সময় সীমান্তের নিকটবর্তী বিজিবির টহলদলকে দেখে তারা আত্মগোপন করতে বিভিন্ন দিকে লুকিয়ে পড়েন। কিন্তু খয়বর হোসেন ভুল করে ভারতের সীমানায় ঢুকে পড়েন। ভারতের কুকুরমরার বিএসএফ ক্যাম্পের সদস্যরা খয়বর হোসেনকে দেখে ধাওয়া দেয়। 
এ সময় খয়বর হোসেন জীবন বাঁচাতে দৌড়ে গিয়ে ব্রিজের ওপর থেকে জিঞ্জিরাম নদীতে লাফ দেন। ঘটনার সময় থেকে নিখোঁজ থাকার পর দুপুর আড়াইটার দিকে জিঞ্জিরাম নদী থেকে ওই গরু ব্যবসায়ীর লাশ উদ্ধার করে বিজিবি।
জামালপুর ৩৫ বিজিবি ব্যাটালিয়নের পরিচালক লে. কর্নেল এসএম আজাদ ঘটনার সত্যতা স্বীকার করে বলেন, নিহত খয়বরের লাশ পুলিশের নিকট হস্তান্তর করা হয়েছে।

কুড়িগ্রামের রৌমারী উপজেলার দাঁতভাঙ্গা সীমান্তে ভারত থেকে গরু পাচারের সময় ভারতীয় সীমান্ত বাহিনী বিএসএফের ধাওয়া খেয়ে জিঞ্জিরাম নদীতে লাফ দিয়ে খয়বর হোসেন (৪৮) নামের এক বাংলাদেশি গরু ব্যবসায়ী নিহত হয়েছেন।